Domsmandsret skal afgøre om mor deltog i mishandling af treårig søn på stranden ved Løkken.
  

En nat på stranden ved Løkken sammen med moren og hendes kæreste blev en frygtelig oplevelse for en dreng på tre år. Han havde blå mærker over alt på kroppen og talrige hudafskrabninger, da han blev kørt på sygehuset i august sidste år. Lægerne fattede mistanke til de to voksne, og selv om der ikke var vidner, der overværede volden, har anklagemyndigheden rejst tiltale for vold af særlig farlig karakter mod såvel moren som hendes kæreste. Fredag skal en domsmandsret i Hjørring afgøre, om de skal dømmes. Begge nægter sig skyldige. De to voksne var småberusede. Kvinden, der er 28 år, har sagt, at drengen blev lagt til at sove på bagsædet af bilen, og at hun selv lå og sov op ad en bunker. Hun blev vækket af drengens kalden, mens han var på kærestens arm. Mandens forklaring er en anden. Han, der er 37 år, har fortalt, at han gik en tur med hunden langs stranden. Da han kom tilbage, lå drengen med hovedet mod sandet. Angiveligt blev barnet slået, trukket i arme og ben og trukket hen over sandet. Skaderne var omfattende: Der var hudafskrabninger på kinden, ved begge øjne, på hagen, ved højre tinding, på den ene arm og på begge ben. Oveni var der blå mærker på barnets pande, hals, nakke, ryg, bryst, begge arme og ene ben, fremgår det af anklageskriftet fra Nordjyllands Politi. På sygehuset skal drengen have sagt, at det var manden, der slog. Drengen bor fast hos sin biologiske far, der er indkaldt som vidne til retssagen. Også en læge og en socialrådgiver skal afgive forklaring.